РЕПУБЛИКА СРБИЈА

Одбор за дијаспору и Србе у региону

09 Број: 06-2/285-15

01. јул 2015. године

Б е о г р а д

З А П И С Н И К

СА ЈЕДАНАЕСТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у уторак, 30**. јуна 2015**. године у сали III Дома Народне скупштине са почетком у **11.00 часова**.

Седницом је председавао др Јанко Веселиновић, председник Одбора.

Седници су присуствовали: Миодраг Линта, заменик председника Одбора и чланови: Милан Стевановић, проф. др Марко Атлагић, Небојша Берић, Ненад Николић, Братимир Васиљевић, Милан Ђурица, др Бранко Ђуровић и заменици чланова: Александар Марковић и Жика Гојковић.

Са седнице оправдано одсутни: др Александар Перановић, Душан Ступар, Синиша Максимовић, Марјана Мараш, Јована Јовановић, Александар Чотрић, Милорад Стошић и Марија Јевђић.

Поред чланова Одбора седници су присуствовали и узели учешћа у раду: др Љиљана Никшић, начелник Одељења за миграциону политику, дијаспору и социјалне споразуме у Министарству спољних послова, Драган Станојевић, председник Скупштине дијаспоре и Срба у региону, Звонимир Јовановић, потпредседник Скупштине дијаспоре и Срба у региону и Видоје Пурић, делегат Скупштине дијаспоре и Срба у региону. Председавајући је поздравио све присутне и у електронском систему констатовао да постоји кворум за рад и одлучивање и предложио следећи

Д н е в н и р е д:

1.Информација о актуелном положају дијаспоре и Срба у региону (известилац Драган Станојевић, председник Скупштине дијаспоре и Срба у региону)

2.Информација о избору директора Управе за сарадњу с дијаспором и Србима у региону

3.Информација о базама података и вођењу евиденција о дијаспори и Србима у региону и

4.Разно

Пошто није било предлога за измену и допуну дневног реда, приступило се гласању. Дневни ред је усвојен једногласно.

Пре преласка на рад по тачкама, гласало се о записнику са претходне седнице. Једногласно је усвојен записник са 10. седнице Одбора.

Председавајући је на почетку седнице дао неколико уводних напомена по провој тачки дневног реда, подсећајући присутне на закључак са пете седнице Одбора, којој су присуствовали данашњи гости: г-дин Драган Станојевић, председник Скупштине дијаспоре и Срба у региону и Звонимир Јовановић, потпредседник Скупштине дијаспоре и Срба у региону, након чега је дао реч г-дину Драгану Станојевићу.

Драган Станојевић је у свом излагању упознао Одбор са ситуацијом у којој се тренутно налази Скупштина дијаспоре и Срба у региону, која је због чињенице да је мандат делегатима истекао у отежаном раду. Међутим, већи број делегата Скупштине су успели да се окупе и обележе Дан дијаспоре. Станојевић је истакао потребу за што бржим изменама и допунама Закона о дијаспори и Србима у региону и с тим у вези формирање радне групе у чијем саставу би били и чланови Скупштине дијаспоре и Срба у региону. Он је указао да координација између државних органа и представника Скупштине дијаспоре и Срба у региону треба да буде ефикаснија у циљу боље и брже размене података и информација, као и да је неопходно именовање директора и заменика директора Управе за сарадњу с дијаспором и Србима у региону. Драган Станојевић је информисао Одбор о иницијативи Скупштине дијаспоре и Срба у региону да министар спољних послова одржи састанак са представницима Скупштине у циљу изналажења решења за отворена питања, између осталог и за измену Закона о дијаспори и Србима у региону. На крају излагања је упознао Одбор са садржином радне верзије Декларације о заштити културе сећања на српске жртве, а коју је Скупштина дијаспоре и Срба у региону доставила поводом обележавања Видовдана, Дана дијапоре.

Звонко Јовановић, потпредседник Скупштине дијаспоре и Срба у региону се у свом излагању сложио са Драганом Станојевићем и додао да Скупштина дијаспоре и Срба у региону, поред добре сарадње са Одбором има добру сарадњу и са Одељењем за миграциону политику, дијаспору и социјалне споразуме Министарства спољних послова.

Видоје Пурић, делегат Скупштине дијаспоре и Срба у региону из Француске је у обраћању указао да Скупштина дијаспоре и Срба у региону у наредном периоду и државни органи, који буду с њом у сарадњи се не враћају испочетка у оним сегментима, који су већ издефинисани. Активности треба да се усмере у ефикаснијем и делотворнијем правцу са циљем да и матици и дијаспори иду у корист.

Др Љиљана Никшић, начелник Одељења за миграциону политику, дијаспору и социјалне споразуме у Министарству спољних послова је присутне упознала са активностима министарства, између осталог и поводом Видовдана, истичући пријем делегата Скупштине дијаспоре и Срба у региону и састанак у Министарству спољних послова. Др Никшић је указала на више сегмената у којима се огледају активности Министарства, дипломатско-конзуларних представништава широм света и њихова улога и значај када је у питању наша дијаспора и Срби у региону. У име Министарства спољних послова је позвала чланове Одбора на састанак у МСП, на коме ће се у неформалној атмосфери договарити о будућој међусобној сарадњи.

По првој тачки у дискусију су се укључили:Миодраг Линта, заменик председника Одбора, проф. др Марко Атлагић и Милан Стевановић. Миодраг Линта је указао на потенцијал ДКП мреже и потребу за бољом координацијом између државних органа. Милан Стевановић је такође истакао потребу за синхронизованом координациојом, како се не би десило да се исти повод обележава у истом дану на три различита места. Проф. др Марко Атлагић је похвалио израду Декларације о заштити културе сећања на српске жртве. По питању Управе за сарадњу с дијаспором и Србима у региону је указао на процес у вези са трансформацијом кроз коју Управа тренутно пролази.

Одбор је по првој тачки у смислу закључка са пете седнице Одбора, закључио да остаје при предлогу упућеном МСП да је потребно формирање Заједничке међуресорне радне групе ради израде Нацрта измена и допуна Закона о дијаспори и Србима у региону. Измене Закона су неопходне како би се постојећи проблеми у функционисању Скупштине дијаспоре и Срба у региону превазишли, као и да би се лакше решавали остали проблеми наших сународника који живе у иностранству. У том смислу Одбор даје подршку иницијативи да се одржи састанак министра спољних послова са представницима Скупштине дијаспоре и Срба у региону, све у циљу изналажења решења за отворена питања, између осталог и за измену Закона о дијаспори и Србима у региону.

Одбор се упознао са садржином радне верзије Декларације о заштити културе сећања на српске жртве.

По другој тачки дневног реда др Љиљана Никшић је образложила процес трансформације, који је Управа за сарадњу с дијаспором и Србима у региону прошла и због чега дуже траје процес избора директора Управе.

У вези са трећом тачком дневног реда, Одбор је благовремено добио од Министарства спољних послова Информацију о базама података и вођењу евиденције о дијаспори и Србима у региону. За реч се јавио Милан Стевановић, члан Одбора, указујући на значај базе података и у вези са свеобухватном, функционалном базом предложио пилот пројекат. МСП у чијем саставу се налази орган управе, тј. Управа за сарадњу с дијаспором и Србима у региону би, по његовим речима, требало да формира радну групу, која ће бавити израдом функционалне базе података наше дијаспоре.

Звонимир Јовановић, потпредседник Скупштине дијаспоре и Срба у региону је предложио Швајцарску као земљу пилот пројекат за израду базе података наше дијаспоре. Проф. др Марко Атлагић је у дискусији указао на већ постојеће базе потака, које се израђују на нашим универзитетима, наглашавајући њихов значај.

Председавајући је указао на могућности, проистекле из Пословника Народне скупштине, а које се односе на образовање пододбора и радне групе, а у складу са чл. 44. став 6.

По тачки Разно се јавила Јелена Киш, председница Матице исељеника и Срба у региону и секретар Савета за Србе у региону. Она је нагласила значај Матице, појашњавајући њене активности и указујући на тренутне проблеме око финансирања са којима се Матица исељеника и Срба у региону суочава.

Седница је завршена у 13,10 часова.

Тонски снимак је саставни део овог записника.

СЕКРЕТАР ОДБОРА ЗАМЕНИК ПРЕДСЕДНИК ОДБОРА

Весна Матић Вукашиновић Миодраг Линта